PATVIRTINTA

Rokiškio rajono savivaldybės tarybos

2024 m. gegužės 30 d. sprendimu Nr. TS-215

**ATLYGINIMO DYDŽIO NUSTATYMO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ ROKIŠKIO RAJONO SAVIVALDYBĖS ŠVIETIMO ĮSTAIGOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Atlyginimo dydžio nustatymo už vaikų, ugdomų pagal ikimokyklinio ir priešmokyklinio ugdymo programas, išlaikymą Rokiškio rajono savivaldybės švietimo įstaigose (toliau – švietimo įstaigos), tvarkos aprašas (toliau – Aprašas) reglamentuoja atlyginimo dydžio (toliau – mokestis) nustatymą už vaikų, ugdomų pagal ikimokyklinio ir priešmokyklinio ugdymo programas, maitinimo mokestį, lengvatų taikymo ir pateikiamų dokumentų lengvatoms priėmimo ir mokesčio nustatymo ugdymo aplinkai išlaikyti Rokiškio rajono švietimo įstaigose sąlygas ir tvarką.

2. Tvarkos apraše vartojamos sąvokos atitinka Lietuvos Respublikos švietimo įstatyme ir kituose švietimą reglamentuojančiuose aktuose vartojamas sąvokas.

**II SKYRIUS**

**MOKESČIO DYDŽIO UŽ VAIKŲ IŠLAIKYMĄ NUSTATYMAS**

3. Mokestis už vaikų, ugdomų pagal ikimokyklinio ir / ar priešmokyklinio ugdymo programas, išlaikymą susideda iš mokesčio už maitinimą ir mokesčio už ugdymo sąlygų gerinimą:

3.1. mokestis už maitinimą ‒ išlaidos maisto produktams (įskaitant pridėtinės vertės mokestį), apmokamos tėvų (kitų teisėtų vaiko atstovų), kurių vaikai ugdomi pagal ikimokyklinio ir (ar) priešmokyklinio ugdymo programas;

3.2. mokestis už ugdymo sąlygų gerinimą – mokyklos išlaikymo reikmėms, t. y. ugdymo, ūkinėms ir higienos priemonėms, smulkiems remonto darbams atlikti, edukacinių renginių paslaugų įsigijimui, turtui įsigyti skirtos išlaidos, apmokamos tėvų (globėjų, rūpintojų), kurių vaikai ugdomi pagal ikimokyklinio ir priešmokyklinio ugdymo programas.

4. Už vaikų išlaikymą švietimo įstaigoje tėvai (globėjai, rūpintojai) moka Rokiškio rajono savivaldybės tarybos nustatyto dydžio mokestį, kurį sudaro:

4.1. vaiko dienos maitinimo normos mokestis;

4.2. mokestis ugdymo sąlygų gerinimui.

5. Už vaikų maitinimą ikimokyklinio ir / ar priešmokyklinio ugdymo grupėse tėvai (globėjai, rūpintojai) moka:

5.1. 100 procentų Rokiškio rajono savivaldybės tarybos sprendimu nustatytos 1(vieno), 2 (dviejų), 3 (trijų) kartų per dieną maitinimo normos mokestį už kiekvieną lankytą ir nelankytą nepateisintą dieną;

5.2. vaikų, ugdomų pagal priešmokyklinio ugdymo programą, tėvai turi teisę į nemokamus pietus teisės aktų nustatyta tvarka.

6. Vaiko, ugdomo pagal ikimokyklinio ir / ar priešmokyklinio ugdymo programas, dienos maitinimo normos mokestis:

|  |  |  |  |  |
| --- | --- | --- | --- | --- |
|  | Pusryčiai (Eur) | Pietūs (Eur) | Vakarienė (Eur) | Iš viso (Eur) |
| Ankstyvojo ikimokyklinio ugdymo vaikų grupėje(*nuo 1 iki 3 m.)* | 0,66 | 1,32 | 0,66 | 2,64 |
| Ikimokyklinio ugdymo vaikų grupėje *(nuo 3 m. iki priešmokyklinio ugdymo pradžios*) | 0,74 | 1,50 | 0,74 | 2,98 |
| Priešmokyklinio ugdymo grupėje | 0,74 | 1,50\* | 0,74 | 1,48 / 2,98\* |

*\* Nuo rugsėjo 1 d. iki gegužės 31 d. pietūs nemokami. Nuo birželio 1 d. iki rugpjūčio 31 d. moka kaip nurodyta lentelėje.*

7. Vaikui, kuriam skirtas privalomas ikimokyklinis ugdymas, nemokamas maitinimas apskaičiuojamas vadovaujantis vaiko, ugdomo pagal ikimokyklinio ir / ar priešmokyklinio ugdymo programas, dienos maitinimo normos dydžiais, nurodytais šio aprašo 5 punkte.

8. Mokestis už maitinimą nustatomas atsižvelgiant į dienos maitinimų skaičių. Tėvai (globėjai, rūpintojai) gali pasirinkti vaiko maitinimų skaičių pagal tai, kiek valandų per dieną vaikas praleidžia švietimo įstaigoje.

9. Ikimokyklinio ir priešmokyklinio amžiaus vaikai, ugdomi ne ilgiau kaip 4 valandas, tėvų (globėjų, rūpintojų) prašymu gali būti nemaitinami arba maitinami vieną kartą.

10. Vaikams, kurie lanko ikimokyklinio ir / ar priešmokyklinio ugdymo grupes, esančias bendrojo ugdymo mokyklose, išskyrus Rokiškio mokyklą-darželį „Ąžuoliukas“, vienos dienos maitinimo normos mokestį nusistato pačios mokyklos, neviršydamos 5 punkte nurodyto mokesčio.

11. Už ugdymo sąlygų gerinimą tėvai (globėjai, rūpintojai) moka 20 procentų bazinės socialinės išmokos dydžio mokestį, nepriklausomai nuo vaiko lankytų dienų skaičiaus. Mokestis mokamas kas mėnesį visus metus.

12. Mokesčio ugdymo aplinkai išlaikyti tėvai (globėjai, rūpintojai) nemoka, jeigu vaikas nelankė švietimo įstaigos visą mėnesį:

12.1. dėl ligos ir / ar gydymosi sanatorijoje;

12.2. vasaros metu (birželio–rugpjūčio mėnesiais);

12.3. dėl paskelbtos ekstremalios situacijos, ekstremaliojo įvykio ir /ar karantino metu, ar kitu *force majeure* atveju;

12.4. kai ugdymas vykdomas nuotoliniu būdu arba kai yra ribojamas įstaigos lankymas.

13. Mokestį ugdymo aplinkai išlaikyti moka visi tėvai (globėjai, rūpintojai), išskyrus tėvus (globėjai, rūpintojai), kurių vaikams Rokiškio rajono savivaldybės administracijos direktoriaus įsakymu paskirtas privalomas ikimokyklinis ugdymas.

III SKYRIUS

MOKESČIO LENGVATŲ TAIKYMAS IR JAS PATVIRTINANČIŲ DOKUMENTŲ PATEIKIMAS

14. Mokestis už maitinimą nemokamas, kai ikimokyklinio amžiausvaikas nelanko šiais atvejais:

14.1. dėl vaiko ligos ir / ar gydymosi sanatorijoje;

14.2. tėvų (globėjai, rūpintojai) kasmetinių ir nemokamų atostogų metu;

14.3. motinos nėštumo bei gimdymo atostogų metu;

14.4. kai vienas iš tėvų (globėjų, rūpintojų) turi nedarbingumo pažymėjimą;

14.5. vieno iš tėvų (globėjų, rūpintojų), senelės, senelio vaiko priežiūros atostogų metu ne ilgiau kaip 3 mėnesius (nepertraukiamu laikotarpiu);

14.6. vasaros metu (birželio, liepos, rugpjūčio mėnesiais);

14.7. mokinių atostogų metu;

14.8. oro temperatūrai esant žemesnei kaip minus 20 laipsnių ar esant nepalankioms oro sąlygoms (dėl pūgos nepravažiuojami keliai) ir esant lauke aukštai temperatūrai (plius 30 laipsnių ir daugiau);

14.9. jei vienas ar abu tėvai (globėjai, rūpintojai) nuolat dirba pamainomis, nuolat turi laisvų dienų arba dirba pagal kintamą grafiką, kai nelankytų dienų skaičius yra ne didesnis kaip 7 švietimo įstaigos darbo dienos per mėnesį. Šiuo atveju tėvai (globėjai, rūpintojai) pateikia iš darbovietės pažymą;

14.10. kai tėvams (globėjams, rūpintojams) suteikiamos Lietuvos Respublikos darbo kodekse numatytos papildomos poilsio dienos per mėnesį, pateikus prašymą;

14.11. jei švietimo įstaiga ar grupė, kurią lanko vaikas, uždaroma dėl higienos normų pažeidimo, karantino, remonto darbų ar paskelbus rajone epidemiją;

14.12. nelaimės šeimoje atveju (artimųjų mirtis ir pan.), pateikus prašymą ir nurodžius aplinkybes;

14.13. jei vienas ar abu tėvai (globėjai, rūpintojai) vykdo individualią veiklą ar dirba pagal kitas Civilinio kodekso reguliuojamas sutartis, jei nelankytų dienų skaičius yra ne didesnis kaip 7 švietimo įstaigos darbo dienos per mėnesį (pateikus atitinkamą vykdomos veiklos pažymą).

15. Tėvai už vaiko, kuris yra ugdomas pagal priešmokyklinio ugdymo programą, už maitinimą nemoka, jeigu vaikas nelanko švietimo įstaigos 14.1, 14.6, 14.7, 14.8, 14.11, 14.12 papunkčiuose išdėstytais atvejais.

16. Tėvams (globėjams, rūpintojams), pateikus rašytinį prašymą ir patvirtinančius dokumentus, mokestis už vaikų maitinimą mažinamas 50 procentų, jeigu:

16.1. vienas iš tėvų (globėjų, rūpintojų) yra miręs;

16.2. vienam iš tėvų laikinai arba neterminuotai apribota valdžia, vienas iš tėvų atlieka bausmę įkalinimo įstaigose, teismo pripažintas neveiksniu, dingusiu be žinios ar nežinia kur esančiu;

16.3. vienas iš tėvų (globėjų, rūpintojų) atlieka tikrąją karinę tarnybą;

16.4. jeigu vienas iš tėvų nenurodytas vaiko gimimo įrašą liudijančiame išraše;

16.5. tėvai išsituokę, vaikui nemokami alimentai;

16.6. šeima augina tris ir daugiau vaikų (tai vaikai iki 18 metų ir vyresni iki 24 metų, jei mokosi pagal nuosekliojo mokymosi programas);

16.7. šeimos vidutinės pajamos vienam šeimos nariui neviršija 1,5 Lietuvos Respublikos vyriausybės nustatytų valstybės remiamų pajamų dydžio per mėnesį;

16.8. vienam iš vaiko tėvų (globėjų, rūpintojų) nustatytas 0–40 procentų darbingumo lygis;

16.9. vaikui nustatytas lengvas neįgalumo lygis.

**17. Nuo mokesčio už vaikų maitinimą atleidžiami tėvai (globėjai, rūpintojai), jeigu:**

17.1. šeima gauna socialinę pašalpą, pateikę rašytinį prašymą;

17.2. vaikui skirtas privalomas ikimokyklinis ugdymas;

17.3. vaikas turi vidutinių, didelių ar labai didelių specialiųjų ugdymosi poreikių arba vaikui nustatytas vidutinis ar sunkus neįgalumo lygis.

18. Tėvai (globėjai, rūpintojai) lengvatai gauti pateikia prašymą ir priklausomai nuo aplinkybių šiuos dokumentus:

18.1. mirties įrašą liudijantį išrašą;

18.2. teismo sprendimo kopiją ar pažymą iš įkalinimo įstaigos;

18.3. pažymą iš karinės tarnybos vietos;

18.4. vienas iš tėvų pateikia šeimos sudėties pažymą ir vaiko gimimo įrašą liudijančio dokumento kopiją (jei nepripažinta tėvystė);

18.5. ištuokos įrašą liudijantį išrašą ir kartą per tris mėnesius pažymą iš antstolio apie teismo sprendimo nevykdymą dėl lėšų skyrimo vaikui išlaikyti;

18.6. pažymą apie šeimos sudėtį;

18.7. pažymas apie šeimos gaunamas pajamas (jei taikomas 15.7 papunktis);

18.8. pažymą apie gaunamą socialinę pašalpą iš Socialinės paramos ir sveikatos skyriaus;

18.9. pažymą apie tėvų (globėjų, rūpintojų) ar brolių / seserų mokymąsi pagal nuosekliojo mokymosi programą Lietuvos Respublikos švietimo įstaigose (pateikus pažymas vasario ir rugsėjo mėnesiais apie mokslo tęsimą);

18.10. tėvų (globėjų, rūpintojų), vaikų neįgalumo pažymėjimų kopijas.

19. Tėvai (globėjai, rūpintojai), nuslėpę ar pateikę neteisingus duomenis ir neteisingai gavę mokesčio lengvatą, privalo ją įstaigai grąžinti įstatymų numatyta tvarka.

IV SKYRIUS

MOKĖJIMO TERMINAI. ATSAKOMYBĖ

20. Dokumentai, kuriais vadovaujantis taikomos lengvatos, pateikiami švietimo įstaigos direktoriui, priimant vaiką į įstaigą, ir pasikeitus aplinkybėms.

21. Šeimoms, gaunančioms socialines pašalpas, mokestis perskaičiuojamas nuo pašalpos skyrimo mėnesio už praėjusį laikotarpį, ne ilgesnį kaip trys mėnesiai. Dėl objektyvių priežasčių laiku nepateikus pažymos mokestis perskaičiuojamas nuo pašalpos skyrimo mėnesio.

22. Pažymos apie šeimos socialinę pašalpą pristatomos mėnesiui pasibaigus iki kito mėnesio 25 d. Pristačius pažymą apie šeimos socialinę pašalpą, mokestis skaičiuojamas ne daugiau kaip už vieną praėjusį mėnesį.

23. Lengvatos taikymas įforminamas švietimo įstaigos direktoriaus įsakymu, su kuriuo kitą dieną supažindinamas švietimo įstaigoje apskaitą tvarkantis asmuo.

24. Atsiradus aplinkybėms, suteikiančioms teisę į lengvatą, vaiko tėvai (globėjai, rūpintojai) iki einamojo mėnesio 25 d. švietimo įstaigos direktoriui pateikia dokumentus, kuriais vadovaujantis bus taikoma lengvata. Lengvatos taikomos nuo dokumentų pateikimo dienos.

25. Netekus teisės į lengvatą, tėvai (globėjai, rūpintojai) apie tai per 5 dienas raštu praneša švietimo įstaigos direktoriui.

26. Paaiškėjus apie neteisėtą naudojimąsi lengvata, mokesčiai yra perskaičiuojami ir sumokami per vieną mėnesį. Priešingu atveju taikyta lengvata išieškoma iš vaiko tėvų (globėjų, rūpintojų) Lietuvos Respublikos teisės aktų nustatyta tvarka.

27. Mokestis už praėjusio mėnesio vaikų maitinimą ir ugdymo aplinkai išlaikyti turi būti tėvų (globėjų, rūpintojų) sumokėtas iki einamojo mėnesio 25 dienos.

28. Tėvai (globėjai, rūpintojai) mokestį už vaikų išlaikymą švietimo įstaigoje moka kiekvieną mėnesį be įsiskolinimo. Nesumokėjus mokesčio be pateisinamos priežasties du mėnesius iš eilės, švietimo įstaigos direktorius turi teisę išbraukti vaiką iš sąrašų prieš 3 dienas raštu informavęs tėvus (globėjus, rūpintojus).

29. Laiku tėvams (globėjams, rūpintojams) nepateikus reikalingų dokumentų (išskyrus nurodytų 17.8 papunktyje) ‒ iki einamojo mėnesio 25 d., mokestis skaičiuojamas bendra tvarka. Pateikus dokumentus vėliau, mokestis už praėjusį laiką neperskaičiuojamas, o nustatomas nuo kito mėnesio pirmos dienos.

30. Jeigu vaikas auga socialinės rizikos šeimoje ir tėvai (globėjai, rūpintojai) nepateikia reikalingų dokumentų, švietimo įstaigos direktorius kreipiasi į atitinkamos seniūnijos socialinį darbuotoją, kuris sprendžia klausimą dėl dokumentų sutvarkymo.

31. Vaikams, kurie yra ugdomi pagal priešmokyklinio ugdymo programą, taikomas šis Aprašas ir Rokiškio rajono savivaldybės tarybos patvirtinta Mokinių nemokamo maitinimo skyrimo ir teikimo rajono mokyklose tvarka.

32.Už mokesčių surinkimą yra atsakingas švietimo įstaigos direktorius ar jo įgaliotas asmuo.

33. Vaikui susirgus, tėvai (globėjai, rūpintojai) privalo informuoti švietimo įstaigą jos ugdymo dienų lankomumo apskaitos apraše nustatyta tvarka:

33.1. apie vaiko ligos pradžią pirmą ligos dieną (iki ugdymosi sutartyje ar įstaigos ugdymo dienų lankomumo apskaitos tvarkos apraše nurodytos valandos);

33.2. apie vaiko ligos pabaigą (atvykimą į įstaigą) pranešti prieš dieną.

34. Įmokos ir skolos už vaiko maitinimą ir ugdymo aplinkai išlaikyti apskaitomos ir išieškomos Lietuvos Respublikos teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

35. Atlyginimas už maitinimą lengvatos taikymas įforminamas švietimo įstaigos direktoriaus įsakymu.

36. Švietimo įstaigos direktorius su šiuo Aprašu supažindina tėvus (globėjus, rūpintojus) pasirašytinai.

37.Švietimo įstaiga pasirengia Ikimokyklinio ir priešmokyklinio amžiaus vaikų ugdymo dienų lankomumo apskaitos tvarkos aprašą su kuriuo supažindina mokytojus ir vaikų tėvus (globėjus, rūpintojus) pasirašytinai. Aprašas patalpinamas švietimo įstaigos interneto svetainėje.

38. Šis Aprašas skelbiamas Rokiškio rajono savivaldybės ir švietimo įstaigų interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_